Document ID: 32011D0830

РЕШЕНИЕ ЗА ИЗПЪЛНЕНИЕ НА КОМИСИЯТА
от 9 декември 2011 година
относно държавите бенефициери, отговарящи на изискванията за предоставяне на специалния насърчителен режим за устойчиво развитие и добро управление от 1 януари 2012 г., който е предвиден в Регламент (ЕО) № 732/2008 на Съвета
(нотифицирано под номер C(2011) 9044)
(2011/830/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. и за изменение на регламенти (ЕО) № 552/97, (ЕО) № 1933/2006 и регламенти (ЕО) № 1100/2006 и № 964/2007 на Комисията (1), и по-специално член 10, параграф 2 от него,
като има предвид, че:
(1)
С Регламент (ЕС) № 512/2011 на Европейския парламент и на Съвета (2) беше удължен срокът на прилагане на Регламент (ЕО) № 732/2008 до 31 декември 2013 г. или до определена със следващ регламент дата, като се взема по-рано настъпилата от двете дати.
(2)
В Регламент (ЕО) № 732/2008 се предвижда да се предоставя специален насърчителен режим за устойчиво развитие и добро управление на развиващи се държави, които отговарят на изискванията по членове 8 и 9 от регламента.
(3)
Всяка развиваща се държава, която иска да се ползва от специалния насърчителен режим от 1 януари 2012 г., трябваше да отправи искане за тази цел до 31 октомври 2011 г., придружено от изчерпателна информация относно ратификацията на съответните конвенции, законодателството и мерките, предприети за ефективно прилагане на разпоредбите на конвенциите, и да поеме ангажимент за приемане и пълно спазване на механизма за наблюдение и преглед, предвиден в съответните конвенции. За да се предостави специалният насърчителен режим, искащата държава трябва също така да бъде считана за уязвима държава по смисъла на член 8, параграф 2 от Регламент (ЕО) № 732/2008.
(4)
До 31 октомври 2011 г. Комисията получи искане от Република Кабо Верде (наричана по-нататък „Кабо Верде“) с оглед на ползването на специалния насърчителен режим за устойчиво развитие и добро управление от 1 януари 2012 г.
(5)
Искането беше разгледано в съответствие с разпоредбите на член 10, параграф 1 от Регламент (ЕО) № 732/2008.
(6)
При разглеждането се установи, че Кабо Верде отговаря на всички необходими изисквания по членове 8 и 9 от Регламент (ЕО) № 732/2008. По тази причина на Кабо Верде следва да се предостави специалният насърчителен режим от 1 януари 2012 г. до 31 декември 2013 г. или до определена със следващ регламент дата, като се взема по-рано настъпилата от двете дати.
(7)
Съгласно член 10, параграф 3 от Регламент (ЕО) № 732/2008 настоящото решение трябва да се съобщи на Кабо Верде.
(8)
Мерките, предвидени в настоящото решение, са в съответствие със становището на Комитета по общите преференции.
(9)
Настоящото решение не засяга статута на бенефициер по режима на която и да е държава, посочена в Решение 2008/938/ЕО на Комисията от 9 декември 2008 г. относно списъка на държавите бенефициери, които отговарят на изискванията за предоставяне на специалния насърчителен режим за устойчиво развитие и добро управление, предвиден в Регламент (ЕО) № 732/2008 на Съвета за прилагане на схема от общи тарифни преференции за периода от 1 януари 2009 г. до 31 декември 2011 г. (3), изменено с Решение 2009/454/ЕО (4), и в Решение 2010/318/ЕС на Комисията от 9 юни 2010 г. относно държавите бенефициери, отговарящи на изискванията за предоставяне на специалния насърчителен режим за устойчиво развитие и добро управление за периода от 1 юли 2010 г. до 31 декември 2011 г., който е предвиден в Регламент (ЕО) № 732/2008 на Съвета (5),
ПРИЕ НАСТОЯЩОТО РЕШЕНИЕ:
Член 1
Република Кабо Верде се ползва от предвидения в Регламент (ЕО) № 732/2008 специален насърчителен режим за устойчиво развитие и добро управление за периода от 1 януари 2012 г. до 31 декември 2013 г. или до определена със следващ регламент дата, като се взема по-рано настъпилата от двете дати.
Член 2
Адресат на настоящото решение е Република Кабо Верде.
Съставено в Брюксел на 9 декември 2011 година.

Labels: 19
5
10
3
18